b'\n_START_ARTICLE_\nNiklaus Manuel\n_START_SECTION_\nLiv og virke\n_START_PARAGRAPH_\nManuels far var etter alt \xc3\xa5 d\xc3\xb8mme Emanuel Alleman, en apoteker hvis egen far hadde innvandret til Bern fra Chieri i Italia. Da senere nedtegnelser lister Margaretha Frickers ektemann som Hans Vogt er det antatt at Manuel var f\xc3\xb8dt utenfor ekteskap. Det er knapt med informasjon om Niklaus Manuel f\xc3\xb8r \xc3\xa5ret 1509, \xc3\xa5ret han tok sin fars etternavn. Det samme \xc3\xa5ret giftet han seg med Katharina Frisching, datter av Hans Frisching, en tidligere provinsguvern\xc3\xb8r av Erlach, Aarburg, Echallens og Nidau. De fikk seks barn: Margaretha (1516), Hieronymus (1520), Hans Rudolf (1525), Johannes (1527), Niclaus (1528), og datteren Magdalena (1524), som d\xc3\xb8de ung. To av barna ble ogs\xc3\xa5 kunstnere, Hans Rudolf Manuel Deutsch og Niklaus Manuel Deutsch II, ble ogs\xc3\xa5 kunstnere._NEWLINE_Fra 1510 var Niklaus Manuel medlem av storr\xc3\xa5det i Bern. Regnskaper for byen Bern viser at han i 1513 fikk flere oppdrag som maler. I 1516 tok han tjeneste som sekret\xc3\xa6r for krigsherren Albrecht von Stein. Denne f\xc3\xb8rte en h\xc3\xa6r med leiesoldater som under telttoget mot Milano deltok i krigen p\xc3\xa5 fransk side._NEWLINE_Han ble kjent internasjonalt som en venn av reformasjonslederen Huldrych Zwingli som han kjente fra ten\xc3\xa5rene, og han var selv en sterk tilhenger av reformasjonen. I Bern drev han kampanje for saken med Berchtold Haller, som prest ved Berner M\xc3\xbcnster, katedralen i Bern._NEWLINE_Fra 1520 var Manuel en politisk-milit\xc3\xa6r leder og arbeidet kraftfullt for \xc3\xa5 f\xc3\xa5 reformasjonen gjennomf\xc3\xb8rt i Bern. Hans drastiske anti-katolske karnivalsspill vant gjenklang i befolkningen og skal ha hatt st\xc3\xb8rre p\xc3\xa5virkning for reformasjonen i Bern enn prekenene til reformatoren Berchtold Haller. Som en av bevegelsens ledere reiste han rundt til mange sveitsiske byer og talte reformasjonens sak._NEWLINE_I 1522 hyrte Niklaus Manuel seg nok en gang som feltskriver for Albrecht von Stein. Han deltok da i et felttog inn i Lombardia. Ved Novara ble han s\xc3\xa5ret i den h\xc3\xa5nden. Seinere tok han del i slaget ved Bicocca. I 1523 ble han guvern\xc3\xb8r over Erlach, Echallens og Nidau. \xc3\x85r 1526 var han en kort periode utsending til landdagen i Baden. Fra april 1528 ble han for f\xc3\xb8rste gang nevnt som medlem av byr\xc3\xa5det i Bern. Dette embetet hadde han til han d\xc3\xb8de.\n_START_SECTION_\nSom kunstner\n_START_PARAGRAPH_\nManuels eldste daterte maleri, Sankt Eligius i sitt verksted (1515) fra Anna-altertavlen, gjort for en kirke i Bern, viser innflytelse fra en lokal kunstner og de grafiske arbeidene til Albrecht D\xc3\xbcrer og Urs Graf. Manuel malte hovedsakelig store, fargerike verker med religi\xc3\xb8s og klassisk tematikk. Han avbildet ofte hekser og framhevet temaet kvinners kraft. Han var en begavet kunstner som gjorde meget realistiske raderinger og ble kjent lokalt for sine satiriske skuespill. _NEWLINE_Som maler og grafiker var han b\xc3\xa5de p\xc3\xa5virket av den italienske renessansen og D\xc3\xbcrer. I Sveits var han sammen med Hans Holbein den fremste eksponenten for renessansemaleriet. Han lagde design for gullsmedarbeid, altertavler, portrett og andre malerier. Hans stil var fargesterk og preget av line\xc3\xa6re bevegelser. Som glassmaler var han p\xc3\xa5virket av Hans Baldung. I ettertid er kanskje hans mest kjente verk, malt i tiden mellom 1516 og 1517, det s\xc3\xa5kalte Berner Totentanz (D\xc3\xb8dsdans), malt p\xc3\xa5 den mer enn hundre meter lange s\xc3\xb8rveggen p\xc3\xa5 kirkeg\xc3\xa5rden til dominikanerklosteret i Bern. Verket ble \xc3\xb8delagt da veggen ble revet i 1660. Det ble etterfulgt av en rekke andre arbeider. I 1518 gjorde han en serie med tresnitt kalt for Den kloke og den uforstandige jomfruen. _NEWLINE_Han gjorde ogs\xc3\xa5 en bemerkelsesverdig parodi p\xc3\xa5 et verk av D\xc3\xbcrer hvor Nemesis er blitt omformet til en naken heks i sin beste alder som sitter med h\xc3\xa5ret utsl\xc3\xa5tt og sitter overskrevs p\xc3\xa5 en globus mens hun holder en hodeskalle og et timeglass. Hodeskallen har blitt tolket som et selvportrett av kunstneren. Hans siste kjente daterte maleri er fra 1529._NEWLINE_I sine drama forente Manuel det kristne, \xc3\xa5ndelige dramaet med elementer fra karnevalspillet, og skapte aktuelle og livsn\xc3\xa6re stykker med h\xc3\xb8y kunstnerisk kvalitet. Som dramatiker fremmet han ogs\xc3\xa5 den protestantiske revolusjon og drev satire mot den katolske kirke. I stykket Die Totenfresser (\xc2\xabD\xc3\xb8dseterne\xc2\xbb), som han skrev i 1523, refererer til de pengesummer som de aller fattige mennesker ga til den katolske kirken i h\xc3\xa5p om at ogs\xc3\xa5 deres stakkarslige sjeler skulle komme til himmelen._NEWLINE_Han gjorde ogs\xc3\xa5 ogs\xc3\xa5 arbeid som arkitekt, og hadde ansvaret for byggingen av hvelvet i koret p\xc3\xa5 Bernkatedralen.'